#АдыгэУсэхэр
Зы лъэпкъы чъыг

﻿Адыгэ лъэпкъыр зэу- тыадыг, 
Тэ тызэпхыгъэр зы лъэпкъы чъыг! 
Тыкъызщыхъугъэр зы лъэпкъы ч1ыгу, 
Тызыщап1угъэр зы къушъхьэ шыгу. 
Кушъэ тфэхъугъэр тэ зы хэшъай, 
Тызыщыпсэурэр тэ зы дунай. 
Ау сыдэу тш1ына - титэкъухьагъ, 
Тикъухьэ 1аджи хыпсым ч1ихьагъ, 
Хыч1эгъы мыжъо хъугъэр тикъупшъхь, 
Тызыгозыгъэр тигупсэ къушъхь! 
Нэмык1 хэгъэгухэм тащыхэхэс. 
Тэ зэтэ1ожьы шъхьаем "Черкес", 
Хык1ыб хэгъэгум тэ тащытурку, 
Шъхьак1ом имасте гуч1эм къет1ыргу! 
Адрэ хэгъэгумэ тащыараб, 
Тц1э тыфитыжьэп - ар зы хьэзаб. 
Бзэр тш1ок1одыжьы - ар зы гук1од, 
Лъэпкъым къы1ощтыр хэт иорэд? 
Лъэпкъым ежь ыбзэ шъок1одыжьын - 
Хымэ орэдым химыщыжьын! 
Бзэ зимы1эжьыр тэмэнчъэ бзыу, 
Лъэпкъым пыдзыгъэм сыдыр ишыу! 
Адыгэ шыур хъишъэм щылъаг, 
Адыгэ пшъашъэр тхыдэм щыдах, 
Адыгэ шъуашъм зэу тырыпаг, 
Адыгэ хабзэм хьакъ имы1ах! 
Тиадыгабзэ дгъашъоу тш1одах, 
Тк1эт адыгэлъым зэу тырыпаг. 
Тылъэпкъы ц1ык1уми, тигугъэ лъэш, 
Хэтрэ лъэпкъи и1эу зэпэш, 
Фэтш1эу шъхьэк1афэ, тыдэпсэун. 
Тэ тызк1эхъопсрэр зы лъэпкъы ун! 
Адыгэ лъэпкъыр зэу- тыадыг, 
Тэ тызэпхыгъэр зы лъэпкъы чъыг! 
Тыкъызщыхъугъэр зы лъэпкъы ч1ыгу, 
Тызыщап1угъэр зы къушъхьэ шыгу, 
Тыщыпсэунэу тэ зы дунай, 
Зы лъэпкъы ч1ыгу непэ тыфай! 

Бэрэтэрэ Хьамид